
Stange kommune

Storgt. 45

2335 Stange


04/4693  ARTS-VI-KSC
27.05.2004

445.24

Endring av vilkår for vedtak av 24.5.04 om fellingstillatelse på ulv i Stange kommune

Vi viser til vårt brev av 24.05.04 om iverksetting av fellingstillatelse på ulv i Stange, samt til Fylkesmannen i Hedmark sitt brev av 24.05.04 om vilkår for fellingstillatelsen.

Utvidelse av fellingsområde og fellingsperiode. Fastsetting av virkeområde for fellingstillatelsen.

I vårt brev av 24.05.04 ble det gitt fellingstillatelse på en ulv i Stange kommune for tidsperioden 23.05.04 kl. 17.20 til 28.05.04 kl. 12.00. Det er det siste døgnet meldt om skader forårsaket av ulv også i Elverum og Løten vest for Glomma. Etter det direktoratet kjenner til, er det hittil registrert 10 skadetilfeller i Elverum og 4 i Løten kommune. 

Direktoratet har den 26.05.04 i samråd med Fylkesmannen i Hedmark vedtatt en utvidelse av fellingsområdet med bakgrunn i de nye skadene som har oppstått. Denne avgjørelsen ble meddelt muntlig til lederne i jaktlagene i Stange, Løten og Elverum kommuner den 26.05.04. 

Direktoratet fastsetter med dette et virkeområde for fellingstillatelsen, innenfor hvilket fylkesmannen kan fastsette nærmere avgrenset fellingsområde. Direktoratet endrer med dette også vilkår om fellingsområde og fellingsperiode i vedtak om fellingstillatelse på ulv i Stange kommune, jf. vårt brev av 24.5.04 og Fylkesmannen i Hedmark sitt brev av 24.05.04:

1. Fellingstillatelsen gjelder en ulv, og virkeområdet for fellingstillatelsen gjelder Hedmark fylke utenfor forvaltningssonen for ulv. Fylkesmannen i Hedmark gis myndighet til å utvide eller endre fellingsområdet, jf. punkt 2 og delegeringsvedtaket nedenfor.

2. Det aktuelle fellingsområdet omfatter hele Stange og Løten kommuner, samt de delene av Elverum og Våler kommuner som ligger vest for Glomma.

3. Fellingstillatelsen gjelder for fellingsområdet, jf. punkt 2, i tidsrommet søndag 23.5.04 kl. 17.20 til tirsdag 2.6.04 kl. 10.00.

For øvrig gjelder vilkårene gitt i brevene av 24.5.04.

Delegering av myndighet til å endre vilkår i vedtak av 24.05.04 utenfor forvaltningsområdet for ulv:

Direktoratet anser at det er hensiktsmessig for en fleksibel og rask oppfølging av skadesituasjoner at Fylkesmannen i Hedmark gis myndighet til å endre fellingsperiode og fellingsområde gitt i direktoratets vedtak av 24.05.04 og dette brev. Denne myndigheten gjelder Hedmark fylke utenfor forvaltningsområdet for ulv. Eventuelle endringer i vilkår fastsettes i tråd med bestemmelsene i Forskrift om forvaltning av bjørn, jerv, ulv og gaupe § 3, nr. 1.

Direktoratet kan til enhver tid trekke tilbake den delegerte myndigheten.

Tillatelsen gis med hjemmel i Lov 29. mai 1981 nr. 38 om viltet § 12, jf. Forskrift 30. juni 2000 nr. 656 om forvaltning av bjørn, jerv, ulv og gaupe § 3, nr. 1.


Dette vedtaket kan påklages til Miljøverndepartementet innen 3 uker, jf. forvaltningsloven §§ 28 og 29. En eventuell klage skal fremsettes for direktoratet, jf. forvaltningsloven § 32.

